钦定古今图书集成/明伦汇编/皇极典/第245卷 > 《致平和复雍熙策》前人
## 钦定古今图书集成/明伦汇编/皇极典/第245卷 > 《致平和复雍熙策》前人

问：“今欲感人心于和平，致王化于朴厚，何思何念，得至于斯？”

臣闻“政不念今，则人心不能交感；道不思古，则王化
不能流行。将欲感人心于和平，则在乎念今而已。伏
惟陛下知人安之至难也，则念去烦扰之吏；爱人命
之至重也，则念黜苛酷之官；恤人力之易罢也，则念
省修葺之劳；忧人财之易匮也，则念减服御之费；惧
人之有馁也，则念薄麦禾之税；畏人之有寒也，则念
轻布帛之征；虑人之有愁苦也，则念节声乐之娱；恐
人之有怨旷也，则念损嫔嫱之数。故念之又念之，则
人心交感矣；感之又感之，则天下和平矣。将欲致王
化于雍熙，则在乎思古而已。”伏惟陛下仰羲、轩之道
也，则思兴利而除害；侔唐虞之圣也，则思明目而达
聪；师夏禹之德也，则思泣罪而恤人；“法殷汤之仁也，
则思祝网而爱物；鉴汉之盛也，则思罢露台而海内
流化；观周之兴也，则思葬枯骨而天下归心；弘贞观
之理，则思闻房魏之谠议以致升平；嗣开元之政也，
则思得姚宋之嘉谋而臻富寿。故思之又思之，则王
化流行矣；行之又行之，则天下雍熙矣。”